นายกฯ-ครม. เลบานอน ประกาศลาออกทั้งคณะ แสดงความรับผิดชอบ เหตุบึ้มท่าเรือเบรุต
นายกฯ-ครม. เลบานอน ประกาศลาออกทั้งคณะ แสดงความรับผิดชอบ เหตุบึ้มท่าเรือเบรุต
นายกฯ-ครม. เลบานอน ประกาศลาออกทั้งคณะ แสดงความรับผิดชอบ เหตุบึ้มท่าเรือเบรุต
11 ส.ค. 2563

สำนักข่าวซินหัว รายงานว่า เมื่อวันจันทร์ที่ 10 ส.ค.63 ฮัสซัน ดิอับ นายกรัฐมนตรีเลบานอน ประกาศการลาออกของรัฐบาลทั้งคณะ สืบเนื่องจากเหตุระเบิดร้ายแรงในกรุงเบรุต เมืองหลวงของประเทศ ที่จุดกระแสประท้วงต่อต้านรัฐบาล โดยดิอับ กล่าวว่า การตัดสินใจดังกล่าวเป็นไปเพื่อยืนหยัดเคียงข้างชาวเลบานอนที่เรียกร้องให้มีการเปลี่ยนแปลงอย่างแท้จริง
ทั้งนี้ ประชาชนหลายพันคนออกมาร่วมชุมนุมใจกลางเมืองเบรุต เพื่อเรียกร้องให้มีการปฏิรูประบบการเมือง หลังจากเกิดเหตุระเบิดใหญ่ 2 ครั้ง ที่ท่าเรือเบรุต เมื่อราว 18.10 น. ของวันอังคาร (4 ส.ค.) ตามเวลาท้องถิ่น ส่งผลให้มีผู้เสียชีวิตอย่างน้อย 158 ราย และผู้บาดเจ็บอีก 6,000 ราย
ชาวเลบานอนมองว่า กลุ่มผู้นำทางการเมืองมีความประมาทเลินเล่อและชะล่าใจ กรณีเก็บสารแอมโมเนียมไนเตรตปริมาณมากไว้ที่ท่าเรือเบรุต ซึ่งอาจเป็นต้นตอของการระเบิดครั้งใหญ่
อย่างไรก็ดี ดิอับ ปฏิเสธจะรับผิดชอบต่อกรณีทุจริตของรัฐบาลชุดก่อนหน้า โดยชี้ว่า หลายสัปดาห์หลังการจัดตั้งรัฐบาลของเรา พรรคการเมืองบางฝ่ายพยายามให้เรารับผิดชอบการทุจริต หนี้สาธารณะ และการล่มสลายทางเศรษฐกิจ ซึ่งรัฐมนตรีทุกคนในคณะรัฐมนตรีชุดนี้ล้วนพยายามอย่างเต็มที่เพื่อมีส่วนร่วมในแผนกลยุทธ์ฟื้นฟูประเทศ
“เราให้ความสำคัญกับเลบานอน อนาคตของประเทศ รวมถึงอนาคตของลูกหลาน เราไม่ได้รับผลประโยชน์ส่วนตัวอันใดทั้งสิ้น เราต้องการให้เลบานอนได้ในสิ่งที่ดีที่สุด เราขอปฏิเสธจะถูกลากเข้าสู่การโต้แย้งที่ไร้ประโยชน์ น่าเสียดายที่เราไม่สามารถหยุดยั้งพรรคการเมืองบางฝ่ายจากการปลุกปั่นให้ผู้คนต่อต้านเราได้” ดิอับ กล่าว
นอกจากนี้ ดิอับ ยังกล่าวเสริมอีกว่า พรรคการเมืองบางฝ่ายทุจริตอย่างหนักหน่วงจนเกินกว่าจะสามารถเปลี่ยนแปลงและปฏิรูปประเทศ
“ผมค้นพบว่าการคอร์รัปชันนั้นยิ่งใหญ่กว่ารัฐบาล และการทุจริตก็ฝังรากอยู่ในทุกหน่วยงานของรัฐบาล”
ปัจจุบันทางการเลบานอนกำลังดำเนินการสืบสวนสอบสวนเหตุระเบิดครั้งใหญ่ โดยมีการจับกุมเจ้าหน้าที่ระดับสูงประจำท่าเรือเบรุตแล้ว 3 คน และพนักงานท่าเรือ 16 คน เมื่อวันศุกร์ (7 ส.ค.) ด้านชาวเลบานอนแสดงคำมั่นว่าจะประท้วงต่อไปจนกว่ารัฐบาลจะลาออกและมีการจัดเลือกตั้งก่อนกำหนด
ดิอับได้รับการแต่งตั้งเมื่อเดือนธันวาคม 2019 ภายหลังเหตุประท้วงทั่วประเทศที่นำไปสู่การลาออกของรัฐบาลภายใต้การนำของอดีตนายกรัฐมนตรีซาอัด ฮารีรี โดยตลอดเวลาที่ดิอับดำรงตำแหน่ง เลบานอนประสบปัญหาขาดแคลนสกุลเงินดอลลาร์สหรัฐ เงินปอนด์เลบานอนอ่อนค่าลง อัตราเงินเฟ้อพุ่งสูง ผสมโรงกับการระบาดของโรคติดเชื้อไวรัสโคโรนาสายพันธุ์ใหม่ (โควิด-19)
 
 